ביקורת ספרותית על שם הרוח - יום אחד - רשומות קוטל המלכים #1 מאת פטריק רותפס (fairy tale)
ביקורת ספרותית על שם הרוח - יום אחד - רשומות קוטל המלכים #1 מאת פטריק רותפס
הביקורת נכתבה ביום חמישי, 19 בפברואר, 2015
ע"י fairy tale
שמעתם על גיבורי על? סופרמן. באטמן. קפטן אמריקה.
בטח ששמעתם. זו כל המטרה, לא? לשמוע על הגיבור בגלימה ובטייץ שמציל את העולם ולהאדיר אותו לנצח. אף פעם לא נהגתי להתלהב מהם יותר מדי, ולאו דווקא בגלל ש"אני בת," וזה "רק לבנים." זה פשוט לא עניין אותי, כל עסק הגיבורים האלה שמנצחים גובלינים למען נערות יפהפיות ואין בהם שמץ של אנוכיות וכעס וחולשה...
ומה לגבי הגיבורים האחרים? הגיבורים האנושיים באמת, אלה ששמענו עליהם באגדות, אלה שיש מאחוריהם סיפור אמיתי.
כמו למשל קוותה. לא קוותה-מן, לא קפטן קוותה. סתם קוותה. אלא שקוותה הוא ממש לא סתם.
האמת היא, שלא הייתי בטוחה אם לכתוב על הספר ביקורת. בפעם הראשונה מאז שנרשמתי לסימניה, חשבתי אולי לשמור רק לעצמי את התענוג. לא לגלות לכם על הספר הזה, כמו משהו קדוש שאסור לדבר עליו. ובכל זאת, לא אוכל למנוע את התהילה מהספר, כשהוא במילא זכה לכל כך פחות ממה שמגיע לו. ולמה?
מפני שקוותה הוא לא גיבור על? או לא נערת מהממת שמאוהבת בערפד ואדם זאב? או לא מספיק נחמד? לא מספיק.. לא אנוכי? לא מספיק מושלם?
זה לא הוגן, כי הוא טוב מהספרים האלה, בכל כך הרבה רמות.
קוותה מספר לנו את סיפורו, שמתחיל בילד קטן ופיקח שמעוניין ללמוד, עובר דרך אסון שמוביל אותו להיות קבצן ברחובות, אל הכניסה לאוניברסיטה.
הדמויות בספר הזה שונות מבדרך כלל. הן מעורפלות, קשות לפענוח. ובכל זאת, הן שלמות, אנושיות. הן אנוכיות ואכזריות וזועמות ושמחות. הן לא פועלות לפי מה שמצפים, אבל לפעמים כן, כי הן לא תמיד יודעות מה הן רוצות.
ניקח את דנה, אהובתו של קוותה. בחיי לא קראתי על דמות יותר מסובכת, מעצבנת, קשה להבנה ומקסימה כמוה. הדמות שלה מורכבת מרצון לאהבה ושמירת מרחק, פחד ושאננות, קסם ואפלה.
שנאתי אותה חצי מהזמן, ובחצי השני אהבתי אותה כל כך. ואתם יודעים, כך זה הכי פייר, לא? אני מתכוונת, אי פעם פגשתם אדם שרק הערצתם וסגדתם לו, או רק שנאתם אותו בכל מובן אפשרי?
אני מאמינה שאם אנחנו רק מעריצים את הדמויות מהספרים, ולא שונאים אותם מדי פעם- קשה לומר את זה- אבל כנראה שהן לא מספיק אמיתיות. זה ספר אמיתי.
איך יכולתי שלא להרחיב עדיין על קוותה? אני אוהבת את הגיבור הזה.
אני לא מסוגלת לתאר אותו בצורה טובה מספיק, ולכן אשאיר את המשפט הראשון כתיאור שלו, ותבינו בעצמכם. השם שלו מזכיר לי מונח בשפת המוזיקה-
'אוקטווה'- הצליל השמיני בסולם המוסיקלי המקובל; רווח בין צליל נתון לשמיני ממנו.
וקוותה הוא באמת כמו מוזיקה, הוא חמקמק ומתנשא וחשדן ופוחד ואדיב ופיקח ו...יפהפייה.
אני מאוד מאוכזבת שהספר הבא לא תורגם לעברית, ולצערי כנראה גם לא יתורגם- זה אומר שאהיה חייבת לקרוא אותו באנגלית, משימה לא פשוטה בכלל, במיוחד בגלל שגם בעברית הספר נכתב בשפה גבוהה וקשה. ובכל זאת, הוא שווה את זה. הוא גם שווה את זה שאחכה עד שפטריק רותפס יוציא לאור סוף סוף גם את הספר השלישי, שממה שהבנתי נשאר בחיכו עוד לפני ההוצאה לאור של הספר הראשון (מתברר שהטרילוגיה נכתבה בשלמותה עוד לפני שפורסם אפילו הספר הראשון) ומתכוון להישאר שם עוד הרבה זמן...
אז אני ממליצה ממליצה ממליצה. זה ספר פנטזיה שצריך להסתכל עליו ולומר "זו פנטזיה!", ולומר את זה בגאווה, לא בזלזול שמיוחס לספרי הנוער. זה מה שמגיע לו.
ואני, אני אצטרך לשבת בבית ולהתאושש, ולהחליט איך לעזאזל אני משיגה את הספר השני.
האם מצאתי תרופה לסופו הקרב של פרסי ג'קסון? אולי.
» ביקורות נוספות של fairy tale
» ביקורות נוספות על שם הרוח - יום אחד - רשומות קוטל המלכים #1
הממ אוקטווה זה לא מה שכתבת
אוקטווה זה סדר הצלילים מדו ועד סי
ואני לא רואה ממש דמיון לשמו;)
eyalg1972 (לפני 3 שנים ו-1 חודשים)
עידכון קטן הוצאת אופוס תוציא את ספר ההמשך
Talu (לפני 3 שנים ו-8 חודשים)
בדיוק סיימתי את זה לפני כמה שבועות, וחשבתי בדיוק כמוך! הזמנתי את הספר השני באנגלית מהספרייה, עוד כמה שבועות אתחיל אותו *-*
ואני גם בדרך כלל לא מתה על פנטזיה!
Braveheart (לפני 3 שנים ו-8 חודשים)
אור, כל הכבוד על העצומה! מקווה שהאנשים גם ירכשו את הספר אם הם חותמים.
בלו-בלו (לפני 3 שנים ו-8 חודשים)
סיקרנת אותי. בדרכ לא אוהבת פנטזיה בדיוק בגלל הסיבות שכתבת.
תמיד אוהב אותו (לפני 3 שנים ו-8 חודשים)
אגב, על פי אתר ויקיפדיה, הספר השלישי צפוי לצאת לאור ב2016. תהני :)
בבקשה ^^ תחתמו, יצרתי עצומה
http://www.atzuma.co.il/shmharuach2
וואו. איזה מגניב זה הוצאה לאור שמוציאה ספרים אם מבקשים מהם אתה יודע, אתה יכול לעשות עצומה, אנשים חותמים על זה שהם ירכשו את הספר.
כשתיגעו לאלפיים ומעלה תשלחו לו או משהו
דיברתי לפני כמה ימים עם הוצאת מובי דיק של ינשוף ספרים. הבעלים אמר לי שהוא יכול להוציא את הספר השני לאור אבל בשביל לכסות את ההוצאה הוא חייב למכור לפחות 2000 עותקים.
בספרי פנטזיה זה בדרך כלל לא קורה שספר נמכר בכמות כזו ולכן גם צפריר גרוסמן שניסה לפעול לטובת תרגום הספר השני והוצאתו לאור לא הצליח לגייס מספיק אנשים.
אני מקווה מאוד כי המפעל המדהים הזה של שם הרוח יצליח בעתיד, אולי אם יהיו מספיק אנשים שיתחייבו לרכישה יהיה שווה להוצאות לאור לחשוב על זה.
ניימי, את פשוט צריכה לדאוג המכירות יעלו ^^ לחפור לאנשים.
Nameless (לפני 3 שנים ו-8 חודשים)
זה לא ממש נורא לדעתך? שלוקחים ספר נהדר, בתחילתה של סדרה, מתרגמים אותו לעברית ואז פשוט זונחים את השאר? זה מחרפן אותי. שמעתי שיצאו ספרי המשך ללקסיקון השדים. נחשי מה? לא מתרגמים אותם.
ביקורת נהדרת, ד'ו. גיבורי על מעולם לא היו הקטע שלי.
"סופרמן הוא האהוב עלי פחות מכולם. תחשבו על זה! אתם חושבים שלעוד הורים בקריפטון היה כסף לחללית מזדיינת שאפשר לשלוח לגלקסיה עם שמש צהובה? לא! זה מה שקורה כאן, הילד העשיר נשלח לכדור הארץ וניצל ונעשה סופר אדיר וכאלו, ומה קורה עם שאר הילדים?
שלא לדבר על הקטע של קלארק קנט. כאילו, אין סיכוי שהאנשים מהעבודה לא זיהו אותו רק בגלל המשקפיים. אולי פשוט היה להם מביך לבוא ולומר, 'היי, אחי, מה אתה עושה? למה אתה לובש תחתונים מעל טייץ?'"
fairy tale (לפני 3 שנים ו-8 חודשים)
תודה, פרים :-) טוב שהזכרתי ^^
Primrose (לפני 3 שנים ו-8 חודשים)
ביקורת נהדרת, פיירי. שמחה שחזרת לכתוב. הזכרת לי שאני צריכה לקרוא את זה.
אריאל (לפני 3 שנים ו-8 חודשים)
אוקטבה :D
האמת שאני פחות בקטע, נופיר. חוץ מאיירון מן. איירון מן אדיר.
תודה, ילדת כוכבים! אני שמחה לשמוע.
תודה... אוקי, אקרא.
חח כן אור. הצלחת.
no fear (לפני 3 שנים ו-8 חודשים)
אני לגמרי גיקית של גיבורי על. אף פעם לא הקדשתי זמן להכיר את השמות של כל הגיבורים המודרניים, בטח שלא את סיפורי הרקע או הכוחות שלהם או משהו, ובעצם אני לא מבינה ממש גדולה בגיבורי על ספציפיים חוץ משלושת הגדולים - שבשבילי תמיד יהיו באטמן, סופרמן וספיידרמן, שהם היחידים שאני מכירה את השמות הבדויים שלהם ואת סיפורי הרקע והכוחות שלהם במידה מספקת - אבל אני מכורה לקונספט מאז שהייתי קטנה. כל אחד עם טייץ וקטע מגניב סיפק אותי. צבי הנינג'ה. ליגת הצדק. הייתי לוקחת אפילו את טרזן או משהו. אני אישית מוצאת בכל הקטע הזה מיליון דברים מרתקים. כמו העובדה שברגע שאתה לובש חליפה אתה יכול להיות הגיבור שתמיד חלמת. או הקטע של "הצד האפל" ו"הצד המואר". אבל זה באמת טעם אישי.
ילדת~כוכבים (לפני 3 שנים ו-8 חודשים)
ביקורת אדירה,פיירי!
רציתי לקרוא את זה גם קודם אבל עכשיו אפילו עוד יותר~
דן-1 (לפני 3 שנים ו-8 חודשים)
אהבתי-מציע לקרוא את הבקורת של דן-1 לספר!!!
הצלחתי? D: